ตู-ดู ตู-ดู

เบื้องหลังและการส่งเสริม

หลังจากแบล็กพิงก์ประกาศวันคัมแบ็กอย่างเป็นทางการ ยัง ฮย็อน-ซ็อก ผู้บริหารของวายจีเอนเตอร์เทนเมนต์ได้ปล่อยรายชื่อเพลงในอีพีชุดแรกของกลุ่ม สแควร์อัป ในวันที่ 4 มิถุนายน ค.ศ. 2018 โดยมี "ตู-ดู ตู-ดู" เป็นซิงเกิลนำ ชื่อของเพลงเป็นการสร้างคำใหม่และเป็นการเลียนเสียงธรรมชาติ (Onomatopoeia) ในวันที่ 7–8 มิถุนายน โปสเตอร์เคลื่อนไหวของเจนนีและลิซาถูกปล่อยออกมาตามลำดับ โดยเป็นโปสเตอร์ที่เปิดเผยบางท่อนของเพลงนี้ด้วยดนตรีอิเล็กทรอนิกส์ที่เรียบง่าย วายจีเอนเตอร์เทนเมนต์กล่าวว่า "ตู-ดู ตู-ดู" จะแสดงเอกลักษณ์ของแบล็กพิงก์ ดนตรีจะมีการนำเสียงเพอร์คัชชันแนวตะวันออกผสมกับเสียงผิวปากดังเดิม ในวันที่ 15 มิถุนายน เวลา 18.00 น. ตามเวลามาตรฐานเกาหลี เพลงออกจำหน่ายพร้อมกับแทร็กอื่น ๆ ที่บันทึกไว้ในอีพี สแควร์อัป โดยค่ายวายจีเอนเตอร์เทนเมนต์ปล่อยให้ดาวน์โหลดผ่านทางไอทูนส์ สำหรับสตรีมมิงในแอปเปิลมิวสิก, สปอทิฟาย และบนเว็บไซต์เพลงดิจิทัลของเกาหลีใต้
เพื่อเป็นส่วนหนึ่งของการโปรโมตเพลง แบล็กพิงก์แสดงเพลง "ตู-ดู ตู-ดู" ในรายการ มิวสิกคอร์ ทางช่องเอ็มบีซีในวันที่ 16 มิถุนายน เป็นเวทีแรก และรายการ อินกีกาโย ทางช่องเอสบีเอส ในวันที่ 17 มิถุนายน ด้วย

การวางองค์ประกอบเพลง

ในงานแถลงข่าวเปิดตัวอีพีชุดแรก สแควร์อัป แบล็กพิงก์อธิบายว่า "ตู-ดู ตู-ดู" เป็นการเลียนเสียงของปืนและมีความหมายถึงการร่ายมนตร์ และยังพูดว่า "ในช่วงที่ผ่านมาพวกเราได้ทำงานกับเท็ดดี ซึ่งคอยแนะนำวิธีการร้องเพลงให้มีสไตล์ บริษัทยังคอยรับฟังความเห็นพวกเราทั้งในเรื่องแนวดนตรีและคอนเซปต์ที่พวกเราอยากทำ" เจนนีกล่าวว่า "ตู-ดู ตู-ดู" จะเป็นเพลงที่ดูแข็งแกร่งและร้อนแรงมากกว่าครั้งที่แล้ว รวมถึงเสื้อผ้าจะออกแนวฮิปฮอป "ก่อนหน้านี้เราแสดงให้เห็นถึงภาพลักษณ์ที่เหมือนเด็กสาว แต่ครั้งนี้จะแสดงภาพลักษณ์ใหม่ ๆ ที่เติบโตมากขึ้น"
"ตู-ดู ตู-ดู" เป็นเพลงแนวฮิปฮอปผสมป็อปที่มีบีทอันหนักหน่วง และมีความยาว 3 นาที 29 วินาที ในด้านเนื้อร้อง เพลงสื่อถึง "พลังของผู้หญิง" หรือสาวร้ายที่ทันสมัยและมั่นใจในตัวเอง ที่เห็นได้จากท่อนที่ร้องว่า "ฉันอยู่เหนือกว่าใคร ๆ เหมือนกับปลาที่อยู่ในน้ำ" (눈 높인 꼭대기 물 만난 물고기) และในท่อนที่ร้องว่า "ฉันจะดึงหรือผลักคุณออกไปไกล ๆ ก็ทำได้หมด เพราะฉันมันเป็นยัยตัวร้าย" (널 당기는 것도 멀리 밀치는 것도 제멋대로 하는 Bad girl) "ตู-ดู ตู-ดู" ผลิตโดย เทดดี พัก, 24, เบกกา บูม และอาร์.ที เพลงมีจังหวะที่ชัดเจน/แข็งแกร่ง และจังหวะเพอร์คัชชันแบบตะวันออกผสมกับเสียงผิวปากดังเดิมที่เป็นเอกลักษณ์ของกลุ่ม

มิวสิกวิดีโอ

มิวสิกวิดีโอของเพลง "ตู-ดู ตู-ดู" กำกับโดยซอ ฮย็อน-ซึง ซึ่งเคยกำกับวิดีโอให้แบล็กพิงก์หลายครั้งตั้งแต่ซิงเกิลอัลบั้มเปิดตัว สแควร์วัน ในเพลง "บูมบายาห์", ซิงเกิลอัลบั้มที่สอง สแควร์ทู ในเพลง "เพลย์อิงวิทไฟร์" และเพลง "แอสอิฟอิตส์ยัวร์ลาสต์" ในปี ค.ศ. 2017 การถ่ายทำเริ่มขึ้นในวันที่ 10 พฤษภาคม ค.ศ. 2018 และได้เผยแพร่มิวสิกวิดีโอในวันที่ 15 มิถุนายน ทางช่องแบล็กพิงก์อย่างเป็นทางการ ในยูทูบ
ภาพพื้นหลังสีชมพูที่ปรากฏตลอดในมิวสิกวิดีโอ, กระดานหมากรุก, ห้องเก็บเงินดอลลาร์, ห้องคลาสสิกที่มีกระจกสี, ซากปรักหักพัง, รถถังที่ประดับไปด้วยเพชร, สมาชิกแต่ละคนของแบล็กพิงก์สวมใส่เสื้อผ้าที่มีสไตล์แตกต่างกันและตัดกับฉากหลัง แสดงให้เห็นถึง "ความงามที่ตรงกันข้าม"
หลังจากปล่อยมิวสิกวิดีโอ ทามาร์ เฮอร์แมน จาก บิลบอร์ด เขียนว่า การกลับมาของแบล็กพิงก์คือ "การปฏิวัติ" (revolution) ในมิวสิกวิดีโอจะมีฉากเดี่ยวของสมาชิกรวมอยู่ด้วย เช่น ฉากการแร็ปบนรถถังที่ระยิบระยับ, ฉากของกลุ่มปาปารัสซี, ฉากที่นั่งอยู่บนโคมระย้าขณะกำลังแกว่ง และอื่น ๆ ล้วนแต่ดึงดูดความสนใจจากผู้ชม และยกย่องความพิถีพิถันของมิวสิกวิดีโอ ไบรอัน โรลิ จากนิตยสาร ฟอบส์ เขียนว่า ฉากในมิวสิกวิดีโอที่น่าดึงดูดคือ ฉากที่สมาชิกทั้งสี่เดินวางมาดมาอย่างร้อนแรง, การแกว่งอยู่บนโคมระย้า และฉากโยนป็อปคอร์นเข้าปากขณะอยู่บนรถถังที่ประดับเพชร เขายังยกย่องว่า "ตู-ดู ตู-ดู" เป็นมิวสิกวิดีโอที่แสดงถึงความโดดเด่นของแบล็กพิงก์
จากข้อมูลของ บิลบอร์ด มิวสิกวิดีโอเพลง "ตู-ดู ตู-ดู" กลายเป็นวิดีโอออนไลน์ที่มียอดผู้ชมมากที่สุดใน 24 ชั่วโมงแรกของกลุ่มนักร้องหญิงทั่วโลก ด้วยจำนวนผู้ชม 36.2 ล้านครั้ง และอยู่ในอันดับสองของมิวสิกวิดีโอที่มีผู้ชมมากที่สุดภายใน 24 ชั่วโมงแรกบนยูทูบ รองจากเพลง "ลุกวอตยูเมดมีดู" ของเทย์เลอร์ สวิฟต์ นอกจากนี้ยังกลายเป็นมิวสิกวิดีโอเพลงเกาหลีที่มีผู้ชมมากที่สุดใน 24 ชั่วโมงแรก แซงเพลง "คังนัมสไตล์" ของไซ (36 ล้านครั้ง) และ "เฟกเลิฟ" ของบีทีเอส (35.9 ล้านครั้ง)